<classify> WAKULIMA wilayani Sikonge, Tabora wanaotaka kulima zao la pamba wametakiwa kuvumilia hadi serikali ijiridhishe tishio la mdudu funza mwekundu halipo maeneo jirani yaliyopigwa marufuku kulima zao hilo.Ushauri huo umetolewa juzi Sikonge na Mkuu wa Mkoa wa Tabora, Aggrey Mwanri wakati wa kikao cha robo ya kwanza Baraza la Madiwani. Alisema Wizara ya Kilimo iliweka karantini kwa wilaya zinazopakana na mikoa ya Rukwa na Mbeya kutolima pamba kutokana na kuwepo funza wekundu wanaoshambulia zao hilo.Mkuu wa Mkoa alisema hawezi kuruhusu watu walime hadi hapo wataalamu wa wizara waje wajiridhishe na watoe tamko kuhusiana kutokuwepo kwa tishio la mdudu huyo.Katika agizo lake, Mkuu wa Mkoa aliwataka madiwani wasiende kuwahamasisha wananchi kulima zao la pamba kabla hawajapata msimamo wa serikali ili wasije kupata hasara.Mwanri alisema kitendo cha kuruhusu kulimwa kwa zao hilo kabla ya matokeo ya wataalamu hayajatoka kunaweza kutia hasara kubwa ndani na nje ya Mkoa wa Tabora, ambapo funza huyo mwekundu anasambaa maeneo ambayo hayupo.Awali Mwenyekiti wa Halmashauri ya Wilaya ya Sikonge, Peter Nzalalila aliishauri serikali iwaruhusu walime pamba kama zao mbadala la tumbaku ambayo inapigwa vita kimataifa.Aliomba serikali iwaruhusu kulima pamba kwa kuwa maeneo ya jirani zao ambayo yalikuwa yamepigwa marufuku wameanza kulima na wana vyama vya msingi vya zao hilo. Nzalalila alisema wakazi wengi wamehamasika kulima pamba wanachosubiri kibali kushiriki kilimo hicho kwa ajili ya kuondoa umaskini.Katika hatua nyingine madiwani na viongozi wa Halmashauri ya Wilaya ya Sikonge wametakiwa kutumia mvua zinazonyesha kuhimiza wananchi kujielekeza kulima kwa kanuni za kilimo bora.  <topic>: kitaifa 